**Båltale, V.G.T. den 24. juni 2015.**

Jeg hedder Karen Raunkjær og er født og opvokset i Vestjylland og har – ligesom mine 4 andre

søskende og min mand (som også er med her i dag) gået her på V.G.T. Jeg har været leder af Studievalg Midt- og Vestjylland de sidste 11 år og er uddannet cand. Merc. fra Handelshøjskolen i Århus, som nu er en del af Århus Universitet.
Det er mig en stor ære at blive inviteret til at komme her i aften og holde båltalen for jer studenter og hf´ere fra i år .

Jeg havde 40 års studenterjubilæum sidste år, som vi fejrede med en fin jubilæumskomsammen her på V.G.T og på Bech Hotel. Det var fantastisk at møde sine gamle V.G.T. kammerater og genopfriske gode gamle minder fra vores gymnasietid her i Tarm. Vi og nogle fra det gamle VGT-kor sang ”Hymn to freedom” af Oscar Peterson – trestemmigt. Det var så taget løftede sig og det lød fantastisk – akkurat ligesom dengang for 40 år siden til vores morgensamlinger.

Apropos frihed, så skal vi huske at vi lever i et af verdens mest frie og lige samfund. Det er værd at kæmpe for at bevare og videreudvikle. Så kære dimittender: Gå ind i din tid og kæmp for det og for det du har kært. Gør det i fællesskab med andre, for sammenhold gør stærk.
Vi skal bevare værdigheden og sammenhængskraften i vores samfund og sikre at alle kommer med.

Vi skal bruge alle de evner og kræfter vi har og værne om de svageste. Det kræver viljestyrke og respekt for forskellighed. Og hvor der er en vilje er der en vej.

Demokrati og den demokratiske model er ikke noget der kommer af sig selv, og selvom I måske med den valgkamp, der netop er overstået engang imellem har været lidt træt af politik og hvor nogle af Jer har sat et vigtigt kryds for første gang , så må vi ligesom Winston Churchill, som døde for netop 50 år siden i år, konstatere, at demokrati måske ikke er den bedste og kønneste styreform. Men det er den mindst ringe. For hvad er alternativet? Tænkt på det – og at hver enkelt lille stemme har betydning.
Vi kan i år også fejre at kvinderne fik stemmeret for 100 år siden og det er godt med ligestilling - både blandt mænd og kvinder. Det ved jeg at min far, Knud Raunkjær, som var modstandsmand under 2. verdenskrig og folketingsmand her i Skjernkredsen i mange år, også var tilhænger af.

Da min ældste søster blev student herfra gik hun med nogle af klassekammeraterne rundt med et skilt hvorpå der stod med store bogstaver:

**”Vi kom, vi så og vi sejrede**”. Det har I også gjort og står nu her i aften og kan tænke tilbage på nogle fantastiske år, som nok for nogle har kostet både blod, sved og tårer.

Nyd jeres følelse af at være uovervindelige. I går en dejlig tid i møde med fest og glade dage.

I står overfor overgangen til noget nyt og har fået et godt springbræt med herfra med både dannelse og uddannelse i bagagen.

I er ligesom skæve huse, der er meget forskellige og samtidig kan læne sig op ad hinanden. Et hus kræver et solidt fundament ellers vil det for hurtigt blæse omkuld når det stormer. En vigtig del af fundamentet er uddannelse og at være forankret i nogle gode faste værdier.

Mit motto er ”Tro, håb og kærlighed – og ikke mindst næstekærlighed – krydret med tillid, tilgivelse og taknemmelighed”. Det er nogle værdier, som er gode at have med sig i en evig foranderlig verden, hvor man skal kunne være flexibel og tilpasse sig nye kompetencekrav.

Der er det godt at have nogle dybe rødder at stå fast med.

Heldigvis bliver der hårdt brug for jer alle – og lidt mere til. Vi står foran opgangstider, hvor der i den grad vil blive brug for højt kvalificeret arbejdskraft. Så tag på højskole, rejs ud, tag en uddannelse, men kom endelig tilbage. I kan ikke undværes i vort land og heller ikke i Midt- og Vestjylland!!

Når I skal til at træffe valg om videre uddannelse så har jeg 3 budskaber til jer, husk:
1) At træffe valget på et oplyst og reflekteret grundlag, undersøg forskellige uddannelser grundigt og sammenlign dem i forhold til det, der betyder mest for dig, når du skal vælge. Og det er i orden at være i tvivl for i tvivlen kan der ligge en frigørelse og en nysgerrighed.
2) At der er nogle udfordringer i at gå fra at være gymnasieelev til at være studerende. Her er der stor frihed, under ansvar. Du skal til helt selv at styre din indsat og din tilværelse
3) At en karriere ikke har et fast start og slut tidspunkt, det er en livslang proces, hvor der er plads til forandringer hele tiden. Og måske kan der i perioder være brug for at køre ind på ”pittstop” så I undgår stress.

Hvis I er i tvivl og har svært ved at træffe jeres valg, så husk at der altid er hjælp at hente hos Studievalg, som man både kan ringe til, maile til, Skype med og booke en tid til samtale hos. Vi sidder lige klar til at vejlede jer og give det lille skub der skal til for at komme videre. Vi vil bidrage til at støtte jer i jeres visioner og drømme.

Kære alle: ”Carpe diem” – grib dagen. Kast jer ud i den danske sommernat. Gør det I har lyst til. Vi har brug for glade, engagerede og innovative mennesker, der tør tænke nyt og anderledes.

”I er børn og unge af sol og sommer, og der er sang i sprogets toner, der er sang, når havets bølge ruller ind mod klit og kyst. I er unge sind, hvis tanker higer højt mod himlen blå. I skal bygge Danmarks fremtid og skabe hverdag om til fest”.

Jeg vil slutte af med at citere Piet Hein: ”Elsk mens du tør det og lev mens du gør det”.
Tusind tak for i aften – og held og lykke i fremtiden til Jer alle - and ”take care out there!!